**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 03.03.2019, ora 08.00 – 04.03.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 04.03.2019, ora 07.00**

**RÂURI**

Debitele au fost staționare, exceptând râurile din bazinele hidrografice: Vișeu, Iza, Tur, Lăpuș, Crișul Negru, Crișul Alb, Arieș, Târnave, bazinul superior și mijlociu al Oltului și bazinul superior al Mureșului, unde au fost în creștere datorită precipitațiilor lichide, slabe cantitativ, căzute în interval, cedării apei din stratul de zăpadă și propagării și numai prin propagare pe cursurile inferioare ale Motrului și Jiului.

Debitele se situează, în general, la valori cuprinse între 50-90 % din valorile multianuale lunare, mai mari (în jurul și peste normalele lunare) pe râurile Cibin, Moldova, Suceava și pe cursul mijlociu și inferior al Siretului și mai mici (sub 30% din normalele lunare) pe Jijia și unii afluenți ai săi și pe afluenții Bârladului.

Formațiunile de gheață (gheață la mal, năboi și izolat pod de gheață) prezente izolat în bazinele superioare ale râurilor: Mureş, Olt şi pe unii afluenţi ai Oltului mijlociu, cele din bazinele superioare ale râurilor Trotuş, Bistriţa, Moldova și pe Vișeu au fost în diminuare și restrângere.

Nivelurile pe râuri la stațiile hidrometrice se situează sub **COTELE DE ATENȚIE**.

Debitele vor fi în general staționare, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Nera, Cerna și bazinul superior și mijlociu al Oltului unde vor fi în creștere ușoară datorită precipitațiilor lichide prognozate, cedării apei din stratul de zăpadă și propagării.

Formațiunile de gheață existente vor fi în diminuare, restrângere și eliminare.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

Debitul la intrarea în ţară (secţiunea Baziaş) în intervalul 03 – 04.03.2019 a fost în scădere, având valoarea de 4.700 m3/s, sub media multianuală a lunii martie (6.700 m3/s).

În aval de Porţile de Fier debitele au fost în scădere pe sectoarele Gruia – Corabia și Cernavodă – Tulcea și relativ staționare pe sectorul Tr. Măgurele – Călărași.

Debitul la intrarea în ţară (secţiunea Baziaş) va fi în scădere (4.600 m3/s).

În aval de Porţile de Fier debitele vor fi în scădere pe sectorul Gruia – Zimnicea şi relativ staţionare pe sectorul Giurgiu – Tulcea.

**2.** **Situaţia meteorologică în intervalul 03.03.2019, ora 08.00 – 04.03.2019, ora 06.00**

**ÎN ŢARĂ**

Vremea a fost apropiată de regimul termic normal pentru această dată. În prima parte a zilei în regiunile sudice au fost înnorări temporare și cu totul izolat s-au semnalat precipitații slabe mixte, iar la munte trecător a nins slab, apoi cerul s-a degajat. În restul teritoriului cerul a fost variabil spre mai mult senin, dar spre seară și noaptea, nebulozitatea s-a extins la început în vest, apoi în nord-vest și centru și izolat au fost precipitații slabe, predominant ploi în Maramureș și ninsoare în zona montană aferentă. Vântul a suflat slab și moderat, cu intensificări temporare pe crestele montane, cu rafale de peste 80...90 km/h în nordul Carpaților Orientali și Munții Banatului. Mai era strat de zăpadă, ce măsura la ora 20 - în platformele stațiilor meteorologice - până la 255 cm la munte (în Masivul Făgăraș) și local în nord-estul Transilvaniei, până la 21 cm. Temperaturile maxime, în creștere ușoară în nord, centru și est, s-au situat între 4 grade la Joseni și 13 grade la Drobeta-Turnu Severin și Calafat, iar la ora 06.00, valorile termice se încadrau între -5 grade la Bozovici, Curtea de Argeș, Pătârlagele, Focșani și Negrești și 8 grade la Săcuieni.

*Observații: începând de ieri de la ora 06.00 a fost în vigoare o atenționare cod galben pentru fenomene meteorologice periculoase imediate, emisă de SRPV Bacău.*

**LA BUCUREŞTI**

Vremea s-a încălzit față de ziua precedentă. La începutul zilei au fost înnorări și în unele cartiere, trecător a fulguit, apoi cerul a devenit variabil, chiar senin spre seară și noaptea. Vântul a suflat slab până la moderat. Temperatura maximă a fost de 10 grade la Afumați și Băneasa și 11 grade la Filaret, iar la ora 06.00 se înregistrau -1 grad la Filaret și Băneasa și 0 grade la Afumați.

**3. Prognoza meteorologică în intervalul 04.03.2019, ora 08.00 – 05.03.2019, ora 08.00**

**ÎN ŢARĂ**

Valorile termice vor crește semnificativ față de intervalul anterior, astfel încât vremea va deveni caldă în toate regiunile. Cerul va avea înnorări temporare în vestul, centrul și nordul țării, iar în a doua parte a nopții de luni spre marți va ploua slab în Crișana, Maramureș, nord-vestul Transilvaniei și pe arii restrânse în Banat, în timp ce în zonele montane aferente vor fi precipitații mixte. În restul teritoriului, cerul va fi variabil spre mai mult senin. Vântul va avea intensificări temporare la munte, cu viteze mai mari pe creste, mai ales ale Carpaților Orientali și ale Munților Apuseni, unde în a doua parte a intervalului se vor depăși 70...90 km/h, iar în rest va sufla slab și moderat, izolat cu intensificări în nord-vest și sud-est. Temperaturile maxime se vor încadra de la 8...10 grade în estul Transilvaniei și pe litoral, până în jurul a 18 grade, local în Banat și Oltenia, iar cele minime vor fi cuprinse între -3 și 8 grade, izolat mai scăzute în depresiuni. Dimineața și noaptea, în zonele joase de relief, vor fi condiții de ceață.

**LA BUCUREŞTI**

Vremea va deveni caldă pentru această perioadă. Cerul va fi variabil spre mai mult senin, iar pe parcursul zilei vântul va sufla în general moderat. Temperatura maximă se va situa în jurul valorii de 14 grade, iar cea minimă va fi de 1...3 grade.

1. ***CALITATEA APELOR***

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

**Comisariatul Județean Galați din cadrul Gărzii Naționale de Mediu și Agenția pentru Protecția Mediului Galați** informează despre producerea, la data de 03.03.2019, unui incendiu în Zona Liberă Galați, care a pornit de la vegetatia uscata si s-a extins la un operator economic care detine cauciucuri uzate pe o suprafata de cca. 500 mp. Au ars cauciucurile pe jumatate din suprafa. Reprezentanții APM Galați s-au deplasat pe directia fumului pana la Vama Giurgiulesti. S-au facut masuratori la indicatorii NO2, SO2 si CO. In zona Vamii fumul s-a dispersat, nu a existat riscul unui impact transfrontalier. Mai multe echipaje ale ISU Galați au intervenit pentru stingerea incendiului. Cauzele producerii incendiului urmează să se stabilească.

**Comisariatul Județean Constanța din cadrul Gărzii Naționale de Mediu** informează telephonic despre producerea, la data de 03.03.2019,unui incendiu de vegetatie uscată, în cimitirul musulman din localitatea Mihail Kogălniceanu. Reprezentanții ISU Constanța intervin pentru stingere. Nu se cunosc cauzele declanșatoare. Vom reveni cu informații suplimentare.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE